2009/0129 (COD)

COMUNICARE A COMISIEI CĂTRE PARLAMENTUL EUROPEAN în conformitate cu articolul 294 alineatul (6) din Tratatul privind funcţionarea Uniunii Europene privind

poziția adoptată de Consiliu în vederea adoptării unui Regulament al Parlamentului European și al Consiliului privind unele dispoziții referitoare la pescuitul în zona Acordului CGPM (Comisia Generală pentru Pescuit în Marea Mediterană)

1. CONTEXT

Data transmiterii propunerii Parlamentului European și Consiliului [document COM(2009) 477 final – 2009/0129 COD)]: | 16.9.2009. |

Data avizului Comitetului Economic și Social European: | 17.3.2010. |

Data adoptării poziției Parlamentului European în primă lectură: | 8.3.2011. |

Data transmiterii propunerii modificate: | 29.3.2011. |

Data adoptării poziției Consiliului: | 20.10.2011. |

2. OBIECTIVUL PROPUNERII COMISIEI

Obiectivul propunerii este transpunerea în dreptul Uniunii Europene a recomandărilor adoptate în cadrul Acordului de instituire a Comisiei Generale pentru Pescuit în Marea Mediterană (CGPM) și modificarea Regulamentului (CE) nr. 1967/2006 al Consiliului. Respectivele măsuri de conservare și de gestionare la nivel internațional sunt deja în vigoare și sunt obligatorii pentru Uniunea Europeană și pentru statele membre. Transpunerea este însă necesară pentru ca aceste măsuri internaționale să devină aplicabile, în cazul persoanelor fizice sau juridice, la nivelul Uniunii Europene și pentru a se garanta securitatea juridică în acest sens.

3. COMENTARII ASUPRA POZIțIEI CONSILIULUI

3.1. Observații generale privind poziția Consiliului:

Comisia este de acord cu faptul că transpunerea noilor recomandări ale CGPM trebuie să facă obiectul procedurii legislative ordinare, dar poziția adoptată întotdeauna de Comisie este că trebuie să i se confere competențe delegate de transpunere în dreptul Uniunii Europene cel puțin a modificărilor aduse tuturor măsurilor existente. Poziția Consiliului reprezintă un pas semnificativ față de poziția inițială a Comisiei, deși nu corespunde întru totul cu aceasta. Pentru a evita întârzierea în continuare a transpunerii măsurilor obligatorii CGPM în dreptul Uniunii Europene, ca urmare a unei a doua lecturi prelungite, poziția Consiliului poate fi susținută.

3.2. Amendamentele Parlamentului European adoptate în primă lectură

– incluse în poziția Consiliului adoptată în primă lectură: 2, 3, 4, 5, 6, 7, 8, 9, 10, 11, 14, 15, 16, 17, 18, 19, 20, 21, 22, 23, 24, 25, 27, 28, 29, 30, 31, 32, 33, 34, 35, 36, 37, 40, 45, 46, 50, 51 și 52.

– neincluse în poziția Consiliului adoptată în primă lectură: 41, 42, 43 și 44 referitoare la delegare; 26 referitor la primul termen-limită pentru transmiterea listei navelor de pescuit care desfășoară activități de pescuit cu traule și care exploatează stocuri demersale în Marea Neagră; 47 și 13 referitoare la considerentele privind actele de punere în aplicare și, respectiv, actele delegate; 48 și 49 referitoare la actele de punere în aplicare.

Pentru elaborarea poziției comune, Consiliul a preluat toate amendamentele Parlamentului asupra cărora se ajunsese la un consens și a efectuat modificări suplimentare pentru a reflecta rezultatele trilogului din 21 iunie 2011. Serviciile juridice și juriștii-lingviști din cele două instituții au fost abilitați să efectueze în text toate ajustările pertinente. Documentul care a rezultat reprezintă prin urmare propunerea Comisiei modificată conform amendamentelor Parlamentului asupra cărora s-a ajuns la un consens, incluzând rezultatele trilogului privind aspectele sensibile respective.

3.3. Noi dispoziții introduse de Consiliu și poziția adoptată de Comisie în acest sens:

La solicitarea Președinției, Comisia a constituit o listă de articole adaptate pentru acte de punere în aplicare: Articolul 9 (informare – raport privind activitățile de pescuit), articolul 12 alineatele (4) și (6) (privind sezoanele închise), articolul 14 (colectarea datelor), articolul 15 alineatul (3) (privind dimensiunea minimă a ochiurilor de plasă pentru plasele folosite în Marea Neagră), articolul 23 (cooperare și informare) și articolul 24 alineatul (4) (matrice statistice). Lista a fost comunicată în cadrul grupului de lucru al Consiliului din 16 iunie 2011. Nu s-au formulat obiecții cu privire la această listă în cursul celui de al treilea trilog neoficial din 21 iunie 2011.

În poziția sa actuală, Consiliul a introdus mențiunile respective, în legătură cu care Comisia nu formulează obiecții.

Alte modificări minore rezultă din faptul că textul a fost revizuit de experții juriști-lingviști și armonizat cu modificările introduse prin Tratatul de la Lisabona, cu formulările standard bazate pe noul Regulament (UE) nr. 182/2011 privind comitologia și pe consensul cu privire la actele delegate. Considerentele sunt adaptate față de conținutul final al dispozițiilor operaționale ale propunerii.

Comisia nu formulează obiecții cu privire la modificările respective.

3.4. Dificultăți întâmpinate la adoptarea poziției în primă lectură și poziția adoptată de Comisie în acest sens:

Comisia a elaborat și prezentat propunerea înainte de intrarea în vigoare a Tratatului de la Lisabona. Prin urmare, a fost necesară adaptarea față de Tratatul de la Lisabona a dispozițiilor privind comitologia, fiind prevăzute acte de punere în aplicare și acte delegate în conformitate cu articolele 291 și 290 din TFUE, ceea ce a generat dezbateri îndelungate. În acest sens, Comisia a considerat întotdeauna că trebuie să i se confere competențe delegate în scopul transpunerii în dreptul Uniunii Europene cel puțin a modificărilor aduse tuturor măsurilor existente.

4. CONCLUZIE

Comisia poate fi de acord cu poziția adoptată de Consiliu, care reprezintă rezultatul discuțiilor cu Parlamentul European în vederea unei adoptări rapide a regulamentului. Totuși, Comisia își exprimă îngrijorarea privind faptul că i s–au conferit competențe delegate limitate de către colegislatori, ceea ce poate afecta capacitatea Uniunii Europene de a asigura transpunerea în dreptul Uniunii Europene la timp a măsurilor stabilite în viitor de CGPM, care revizuiesc sau actualizează măsurile de conservare și de gestionare la nivel internațional adoptate de această organizație. Prin urmare, Comisia declară următoarele:

Comisia își exprimă îngrijorarea privind faptul că i s-au conferit competențe delegate limitate de către colegislatori, ceea ce poate afecta capacitatea Uniunii Europene de a asigura transpunerea în dreptul Uniunii Europene la timp a măsurilor stabilite în viitor de CGPM, care revizuiesc sau actualizează măsurile de conservare și de gestionare la nivel internațional adoptate de această organizație.

În consecință, Comisia poate propune modificări ale regulamentului, sporind numărul de măsuri care ar trebui adoptate prin acte delegate în cazul în care transpunerea prin procedura legislativă ordinară generează întârzieri care ar pune în pericol capacitatea UE de a-și respecta obligațiile internaționale.